CELEX: 52016PC0080
Language: da
Date: 2016-02-10
Title: Forslag til RÅDETS GENNEMFØRELSESAFGØRELSE om midlertidig suspension af omfordelingen af 30 % af de ansøgere, som er fordelt til Østrig i henhold til Rådets afgørelse (EU) 2015/1601 om midlertidige foranstaltninger til fordel for Italien og Grækenland på området international beskyttelse

EUROPA-KOMMISSIONEN
            Bruxelles, den 10.2.2016
            COM(2016) 80 final
            2016/0045(NLE)
            Forslag til
            RÅDETS GENNEMFØRELSESAFGØRELSE
            om midlertidig suspension af omfordelingen af 30 % af de ansøgere, som er fordelt til Østrig i henhold til Rådets afgørelse (EU) 2015/1601 om midlertidige foranstaltninger til fordel for Italien og Grækenland på området international beskyttelse
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               1.1. Traktatens artikel 78, stk. 3, og de nuværende midlertidige omfordelingsordninger 
            
            
               
                  Artikel 78, stk. 3, i traktaten om Den Europæiske Unions funktionsmåde (TEUF) udgør som en del af den fælles asylpolitik det specifikke retsgrundlag for håndteringen af nødsituationer. På grundlag af forslag fra Europa-Kommissionen kan Rådet efter høring af Europa-Parlamentet vedtage midlertidige foranstaltninger til fordel for den eller de medlemsstater, som står over for en nødsituation i form af en pludselig tilstrømning af tredjelandsstatsborgere til en eller flere medlemsstater. De midlertidige foranstaltninger, der er fastsat i artikel 78, stk. 3, i TEUF, er af ekstraordinær karakter. De iværksættes kun, såfremt de problemer, der opstår i medlemsstatens eller medlemsstaternes asylsystem(er) som følge af en pludselig tilstrømning af tredjelandsborgere, bliver særlig akutte og alvorlige. 
               
               
                  På grundlag af artikel 78, stk. 3, i traktaten om Den Europæiske Unions funktionsmåde vedtog Rådet to afgørelser om indførelse af midlertidige foranstaltninger på området international beskyttelse til fordel for Italien og Grækenland. I henhold til Rådets afgørelse (EU) 2015/1523
                     1
                   skal 40 000 ansøgere om international beskyttelse omfordeles fra Italien og Grækenland til de øvrige medlemsstater. I henhold til Rådets afgørelse (EU) 2015/1601
                     2
                   skal 120 000 ansøgere om international beskyttelse omfordeles fra Italien og Grækenland og fra andre medlemsstater, hvis de står over for en nødsituation.
               
               
                  I overensstemmelse med Rådets afgørelse (EU) 2015/1601 omfordeles 3 551 personer fra Italien og Grækenland til Østrig.
               
               
                  En medlemsstat kan i henhold til artikel 4, stk. 5, i afgørelse 2015/1601, under ekstraordinære omstændigheder senest den 26. december 2015 meddele Rådet og Kommissionen, at den midlertidigt er ude af stand til at deltage i omfordelingen af op til 30 % af de ansøgere, der er fordelt til det pågældende land i overensstemmelse med stk. 1, med angivelse af behørigt begrundede årsager, som er forenelige med Unionens grundlæggende værdier, der er forankret i artikel 2 i traktaten om Den Europæiske Union. Kommissionen skal vurdere de årsager, der anføres, og forelægge Rådet passende forslag vedrørende en midlertidig suspension af omfordelingen af op til 30 % af de ansøgere, der er fordelt til den pågældende medlemsstat i henhold til stk. 1. Når det er behørigt begrundet, kan Kommissionen foreslå at forlænge fristen for omfordelingen af ansøgerne i resten af kvoten med op til 12 måneder ud over den dato, der er anført i artikel 13, stk. 2.
               
               
                  I et brev dateret den 16. december 2015 meddelte Østrig Kommissionen og Rådet, at man stod over for en situation som beskrevet i artikel 4, stk. 3, i Rådets afgørelse (EU) 2015/1601 af 22. september 2015 om midlertidige foranstaltninger til fordel for Italien og Grækenland på området international beskyttelse, idet man anførte årsagerne hertil og anmodede om, at omfordelingsmekanismen blev tilpasset til fordel for Østrig. Ved brev af 22. december 2015 anmodede Østrig i overensstemmelse med artikel 4, stk. 5, i Rådets afgørelse (EU) 2015/1601 om midlertidig suspension af omfordelingen af op til 30 % af de ansøgere, der er fordelt til Østrig i henhold til Rådets afgørelse (EU) 2015/1601 og om en forlængelse af fristen for omfordelingen af ansøgerne i den resterende kvote med 12 måneder ud over den dato, der er anført i artikel 13, stk. 2, i Rådets afgørelse (EU) 2015/1601.
               
            
            
               1.2. Anvendelse af artikel 4, stk. 5, i Rådets afgørelse (EU) 2015/1601 med hensyn til Østrig
            
            
               
                  Østrig står over for ekstraordinære omstændigheder med en nødsituation i form af en pludselig tilstrømning af tredjelandsstatsborgere til landet. 
               
               
                  Den betydelige stigning i omfanget af irregulær passage af EU's grænser og sekundære bevægelser internt i EU har ført til en kraftig stigning i antallet af ansøgere om international beskyttelse i Østrig. 
               
               
                  Tal fra Eurostat bekræfter, at der er sket en kraftig stigning i antallet af asylansøgere i Østrig. Antallet af ansøgere om international beskyttelse er steget med mere end 230 % fra 23 835 ansøgere i perioden fra 1. januar til 30. november 2014 til 80 880 ansøgere i perioden 1. januar til 30. november 2015, og det månedlige antal ansøgere om international beskyttelse har siden september nået et niveau på over 10 000 ansøgere. Med henholdsvis 8 392 og 5 887 ansøgere i december 2015 og januar 2016 viser de tilgængelige data fra EASO som i flere andre medlemsstater et fald i antallet af ansøgere om international beskyttelse. Tallene for disse to måneder er imidlertid højere end de tilsvarende tal for det foregående år.
               
               
                  Næst efter Sverige har Østrig i 2015 haft det højeste antal ansøgere om international beskyttelse pr. indbygger i EU (9 421 ansøgere pr. 1 million indbyggere ifølge de tilgængelige data fra Eurostat).
               
               
                  Den ovenfor beskrevne situation har medført et betydeligt pres på det østrigske asylsystem med alvorlige praktiske følger for det daglige arbejde i forbindelse med modtageforholdene og asylsystemets evne til at behandle ansøgningerne. 
               
               
                  Derfor kræver den aktuelle indvandringssituation i Østrig og belastningen af landets kapacitet til at behandle ansøgningerne om international beskyttelse og tilbyde passende modtageforhold til personer med et tydeligt behov for international beskyttelse en midlertidig suspension af omfordelingen af op til 30 % af de ansøgere, der er fordelt til Østrig i overensstemmelse med Rådets afgørelse (EU) 2015/1601. 30 % af fordelingen til Østrig i overensstemmelse med Rådets afgørelse (EU) 2015/1601 svarer til 1 065 personer. 
               
               
                  Med henblik på at bidrage til at lette det betydelige pres, som Østrig står over for, bør der i en periode på et år gives tilladelse til at suspendere omfordelingen af 30 % af de ansøgere, der er fordelt til Østrig som bestemmelsesland for omfordelingen i overensstemmelse med Rådets afgørelse (EU) 2015/1601. 
               
               
                  Østrig er stadig forpligtet til hurtigt og regelmæssigt at modtage den resterende tildeling (2 486 ansøgere) inden 26. september 2017, hvor Rådets afgørelse (EU) 2015/1601 udløber. 
               
               
                  Suspensionen af omfordelingen af 30 % ansøgerne i 12 måneder er en tilstrækkelig og rimelig foranstaltning i forhold til situationen i Østrig. En forlængelse af fristen for omfordelingen af resten af ansøgerne i kvoten ud over den dato, der er anført i artikel 13, stk. 2, i Rådets afgørelse (EU) 2015/1601, vil ikke være behørigt begrundet. For effektivt at afhjælpe den aktuelle nødsituation i Italien og Grækenland er det vigtigt, at omfordelingen fra Italien og Grækenland sker hurtigt og regelmæssigt indtil den 26. september 2017.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               2.1. Resumé af forslaget
            
            
               
                  Med henblik på at hjælpe Østrig med bedre at kunne håndtere en nødsituation i form af en pludselig tilstrømning af tredjelandsstatsborgere fastsættes der i dette forslag til Rådets gennemførelsesafgørelse en midlertidig suspension af omfordelingen af op til 30 % af de ansøgere, som er fordelt til Østrig i overensstemmelse med Rådets afgørelse (EU) 2015/1601, i en periode på et år. 
               
               
                  I overensstemmelse med Rådets afgørelse (EU) 2015/1601 er Østrig fortsat forpligtet til at modtage 3 551 personer fra Italien og Grækenland inden for den frist, der er fastsat ved artikel 13, stk. 2, i Rådets afgørelse (EU) 2015/1601.
               
               
                  Den foreliggende gennemførelsesafgørelse påvirker ikke situationen for tredjelandsstatsborgere, som allerede er blevet omfordelt til Østrig i overensstemmelse med Rådets afgørelse (EU) 2015/1601. 
               
            
            
               2.2. Retsgrundlag og valg af retsakt
            
            
               
                  Retsgrundlaget for forslaget til Rådets gennemførelsesafgørelse er artikel 4, stk. 5, i Rådets afgørelse (EU) 2015/1601. 
               
               
                  I overensstemmelse med artikel 4, stk. 7, i Rådets afgørelse (EU) 2015/1601 er det foreslåede instrument en gennemførelsesafgørelse vedtaget af Rådet.
               
            
            
               2.3. Nærhedsprincippet 
            
            
               
                  Ifølge afsnit V i TEUF om et område med frihed, sikkerhed og retfærdighed har Den Europæiske Union visse beføjelser på dette område. Disse beføjelser skal udøves i henhold til artikel 5 i traktaten om Den Europæiske Union, dvs. hvis og i det omfang målene for den påtænkte foranstaltning ikke i tilstrækkelig grad kan opfyldes af medlemsstaterne, men på grund af den påtænkte foranstaltnings omfang eller virkninger bedre kan nås på EU-plan.
               
               
                  På dette område udøvede Den Europæiske Union disse beføjelser ved at gennemføre Rådets afgørelse (EU) 2015/1601. Den aktuelle foranstaltning består i suspensionen af nogle af en medlemsstats forpligtelser i henhold til denne afgørelse som følge af ekstraordinære omstændigheder og kan derfor kun træffes af Den Europæiske Union. 
               
            
            
               2.4. Proportionalitet 
            
            
               
                  I betragtning af, hvor alvorlig og akut den situation, der er opstået som følge af den ovenfor beskrevne tilstrømning, er, går den delvise suspension af de nuværende EU-foranstaltninger vedrørende Østrig ikke ud over, hvad der er nødvendigt for at nå målet om en effektiv håndtering af situationen. Suspensionen vedrører udelukkende Østrig, er delvis og midlertidig og påvirker ikke rettighederne for ansøgere om international beskyttelse, som måtte være blevet omfordelt til Østrig inden vedtagelsen af dette forslag.
               
            
            
               2.5. Indvirkning på de grundlæggende rettigheder 
            
            
               
                  De grundlæggende rettigheder i henhold til EU's charter om grundlæggende rettigheder ("charteret") for ansøgere om international beskyttelse, der er omfattet af Rådets afgørelse (EU) 2015/1601, påvirkes ikke. Den delvise suspension af forpligtelserne som bestemmelsesland for omfordeling vedrører kun Østrig, er midlertidig og påvirker ikke de ansøgere, som måtte være omfordelt til Østrig inden vedtagelsen af dette forslag.
               
            
            
               3.VIRKNINGER FOR BUDGETTET
            
            
               
                  Forslaget medfører ingen merudgifter for EU-budgettet.
               
            
            
               2016/0045 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om midlertidig suspension af omfordelingen af 30 % af de ansøgere, som er fordelt til Østrig i henhold til Rådets afgørelse (EU) 2015/1601 om midlertidige foranstaltninger til fordel for Italien og Grækenland på området international beskyttelse
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets afgørelse (EU) 2015/1601 af 22. september 2015 om midlertidige foranstaltninger til fordel for Italien og Grækenland på området international beskyttelse
                  3
               , særlig artikel 4, stk. 5 og 7,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)På grundlag af artikel 78, stk. 3, i traktaten om Den Europæiske Unions funktionsmåde vedtog Rådet to afgørelser om indførelse af midlertidige foranstaltninger på området international beskyttelse til fordel for Italien og Grækenland. I henhold til Rådets afgørelse (EU) 2015/1523
                  4
                skal 40 000 ansøgere om international beskyttelse omfordeles fra Italien og Grækenland til de øvrige medlemsstater. I henhold til Rådets afgørelse (EU) 2015/1601 skal 120 000 ansøgere om international beskyttelse omfordeles fra Italien og Grækenland til andre medlemsstater.
            
            
               (2)Rådets afgørelse (EU) 2015/1601 bygger på artikel 78, stk. 3, i traktaten om Den Europæiske Unions funktionsmåde og var foranlediget af en nødsituation i form af en pludselig tilstrømning af tredjelandsstatsborgere til Italien og Grækenland og det akutte behov for hurtigt at hjælpe disse medlemsstater i overensstemmelse med princippet om solidaritet og rimelig ansvarsfordeling mellem medlemsstaterne. Det følger heraf, at hver omfordelingsmedlemsstat bør sikre, at omfordelingen finder sted regelmæssigt, uden forsinkelser og i et tilstrækkeligt omfang.
            
            
               (3)I henhold til artikel 4, stk. 5, i Rådets afgørelse (EU) 2015/1601, kan en medlemsstat under ekstraordinære omstændigheder senest den 26. december 2015 meddele Rådet og Kommissionen, at den midlertidigt er ude af stand til at deltage i omfordelingen af op til 30 % af de ansøgere, der er fordelt til det pågældende land i henhold til stk. 1, med angivelse af de behørigt begrundede årsager hertil, som skal være forenelige med Unionens grundlæggende værdier, der er forankret i artikel 2 i traktaten om Den Europæiske Union. Kommissionen bør vurdere de årsager, der anføres, og forelægge Rådet passende forslag vedrørende en midlertidig suspension af omfordelingen af op til 30 % af de ansøgere, der er fordelt til den pågældende medlemsstat, jf. artikel 4, stk. 1, i Rådets afgørelse (EU) 2015/1601. Når det er behørigt begrundet, kan Kommissionen foreslå at forlænge fristen for omfordelingen af de resterende ansøgere i kvoten med op til 12 måneder ud over den dato, der er anført i artikel 13, stk. 2, i Rådets afgørelse (EU) 2015/1601.
            
            
               (4)Østrig står over for ekstraordinære omstændigheder og i en nødsituation som følge af en pludselig tilstrømning af tredjelandsstatsborgere til landet. 
            
            
               (5) Den betydelige stigning i omfanget af irregulær passage af EU's grænser og sekundære bevægelser internt i Europa har ført til en kraftig stigning i antallet af ansøgere om international beskyttelse i Østrig. 
            
            
               (6) Tal fra Eurostat bekræfter, at der er sket en kraftig stigning i antallet af asylansøgere i Østrig. Antallet af ansøgere om international beskyttelse er steget med mere end 230 % fra 23 835 ansøgere i perioden fra 1. januar til 30. november 2014 til 80 880 ansøgere i perioden 1. januar til 30. november 2015, og det månedlige antal ansøgere om international beskyttelse har siden september nået et niveau på over 10 000 ansøgere. Til trods for et fald i antallet af ansøgere i december 2015 og januar 2016 sammenlignet med tidligere måneder viser tal fra EASO, at niveauet fortsat er højt.
            
            
               (7) Næst efter Sverige har Østrig i 2015 haft det højeste antal ansøgere om international beskyttelse pr. indbygger i EU (9 421 ansøgere pr. 1 million indbyggere ifølge de tilgængelige data fra Eurostat).
            
            
               (8) Den ovenfor beskrevne situation har medført et betydeligt pres på det østrigske asylsystem med alvorlige praktiske følger for det daglige arbejde i forbindelse med modtageforholdene og asylsystemets evne til at behandle ansøgningerne. 
            
            
               (9) Derfor kræver den aktuelle migrationssituation i Østrig og belastningen af landets kapacitet til at behandle ansøgningerne om international beskyttelse og tilbyde passende modtageforhold til personer med et tydeligt behov for international beskyttelse en midlertidig suspension af omfordelingen af 30 % af de ansøgere, der er fordelt til Østrig, jf. Rådets afgørelse (EU) 2015/1601, hvilket svarer til 1 065 ansøgere i en periode på et år.
            
            
                (10) I perioden med midlertidig suspension er Østrig som led i omfordelingen fortsat forpligtet til hurtigt og regelmæssigt at modtage den resterende kvote af ansøgere. 
            
            
                (11) Suspensionen af omfordelingen af 30 % af ansøgerne i et år er en tilstrækkelig og rimelig foranstaltning i forhold til situationen i Østrig. En forlængelse af fristen for omfordelingen af resten af ansøgerne i kvoten ud over den dato, der er anført i artikel 13, stk. 2, i Rådets afgørelse (EU) 2015/1601, vil ikke være behørigt begrundet. Det er vigtigt, at omfordelingen fra Italien og Grækenland sker hurtigt og regelmæssigt indtil den 26. september 2017 for effektivt at afhjælpe den aktuelle nødsituation i Italien og Grækenland.
            
            
               (12)Målene for denne gennemførelsesafgørelse kan ikke i tilstrækkelig grad opfyldes af medlemsstaterne, men kan på grund af foranstaltningens omfang eller virkninger bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne gennemførelsesafgørelse ikke videre, end hvad der er nødvendigt for at nå disse mål. 
            
            
               (13)Denne gennemførelsesafgørelse overholder de grundlæggende rettigheder og de principper, som anerkendes i Den Europæiske Unions charter om grundlæggende rettigheder. 
            
            
               (14)Eftersom Det Forenede Kongerige ikke deltager i Rådets afgørelse (EU) 2015/1601, deltager Det Forenede Kongerige ikke i vedtagelsen af denne gennemførelsesafgørelse, som ikke er bindende for og ikke finder anvendelse i Det Forenede Kongerige.
            
            
               (15)Eftersom Irland ikke deltager i Rådets afgørelse (EU) 2015/1601, deltager Irland ikke i vedtagelsen af denne gennemførelsesafgørelse, som ikke er bindende for og ikke finder anvendelse i Irland.
            
         
         
            
               (16)I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne gennemførelsesafgørelse, som ikke er bindende for og ikke finder anvendelse i Danmark. 
            
            
               (17)I betragtning af sagens hastende karakter bør denne gennemførelsesafgørelse træde i kraft dagen efter offentliggørelsen i Den Europæiske Unions Tidende —
            
            
               VEDTAGET DENNE AFGØRELSE: 
            
            
               Artikel 1
            
            
               Omfordelingen til Østrig af 1 065 af de ansøgere, der er fordelt til denne medlemsstat i overensstemmelse med Rådets afgørelse (EU) 2015/1601, suspenderes indtil ... [et år fra datoen for nærværende gennemførelsesafgørelse fra Rådet] 
            
            
               Artikel 2
            
            
               Denne afgørelse træder i kraft dagen efter offentliggørelsen i Den Europæiske Unions Tidende.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets afgørelse (EU) 2015/1523 af 14. september 2015 om midlertidige foranstaltninger til fordel for Italien og for Grækenland på området international beskyttelse (EUT L 239 af 15.9.2015, s. 146).
               
               
                  
                     (2)
                  Rådets afgørelse (EU) 2015/1601 af 22. september 2015 om midlertidige foranstaltninger til fordel for Italien og Grækenland på området international beskyttelse (EUT L 248 af 24.9.2015, s. 80).
               
               
                  
                     (3)
                  EUT L 248 af 24.9. 2015, s. 80.
               
               
                  
                     (4)
                  Rådets afgørelse (EU) 2015/1523 af 14. september 2015 om midlertidige foranstaltninger til fordel for Italien og for Grækenland på området international beskyttelse (EUT L 239 af 15.9.2015, s. 146).